“ดาวโจนส์” ปิดบวกเกือบ 200 จุด หุ้นกลุ่มปลอดภัยหนุนตลาด
“ดาวโจนส์” ปิดบวกเกือบ 200 จุด หุ้นกลุ่มปลอดภัยหนุนตลาด โดยดัชนีเฉลี่ยอุตสาหกรรมดาวโจนส์ปิดที่ 33,745.69 จุด เพิ่มขึ้น 199.37 จุด หรือ 0.59%
“ดาวโจนส์” ปิดบวกเกือบ 200 จุด หุ้นกลุ่มปลอดภัยหนุนตลาด โดยดัชนีเฉลี่ยอุตสาหกรรมดาวโจนส์ปิดที่ 33,745.69 จุด เพิ่มขึ้น 199.37 จุด หรือ 0.59%
19 พ.ย. 2565

ผู้สื่อข่าวรายงาน ดัชนีดาวโจนส์ตลาดหุ้นนิวยอร์กปิดบวกในวันศุกร์ (18 พ.ย.65) หลังการซื้อขายที่เป็นไปอย่างผันผวน โดยการปรับตัวขึ้นของหุ้นกลุ่มปลอดภัยได้ช่วยชดเชยการลดลงของหุ้นกลุ่มพลังงาน ขณะที่นักลงทุนปรับตัวรับความเห็นของเจ้าหน้าที่ธนาคารกลางสหรัฐ (เฟด) เกี่ยวกับการปรับขึ้นอัตราดอกเบี้ย
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 33,745.69 จุด เพิ่มขึ้น 199.37 จุด หรือ +0.59%, ดัชนี S&amp;P500 ปิดที่ 3,965.34 จุด เพิ่มขึ้น 18.78 จุด หรือ +0.48% และดัชนี Nasdaq ปิดที่ 11,146.06 จุด เพิ่มขึ้น 1.10 จุด หรือ +0.01%
แต่ในรอบสัปดาห์นี้ ดัชนีดาวโจนส์ทรงตัว, ดัชนี S&amp;P500 ลดลง 0.7% และดัชนี Nasdaq ลดลง 1.6%
โดยบรรดานักลงทุนปรับตัวรับความเห็นของนางซูซาน คอลลินส์ ประธานเฟดสาขาบอสตันซึ่งระบุว่า แทบไม่มีหลักฐานบ่งชี้ว่าแรงกดดันด้านราคากำลังปรับตัวลง และเฟดอาจจำเป็นจะต้องปรับขึ้นอัตราดอกเบี้ยอีก 0.75% เพื่อควบคุมอัตราเงินเฟ้อ
ด้านตลาดหุ้นสหรัฐได้แรงหนุนจากการปรับตัวขึ้นของหุ้นกลุ่มปลอดภัยในดัชนี S&amp;P500 โดยกลุ่มสาธารณูปโภค พุ่งขึ้น 2%, กลุ่มอสังหาริมทรัพย์ เพิ่มขึ้น 1.3% และกลุ่มเฮลท์แคร์ ปรับตัวขึ้น 1.2%
ส่วนหุ้นกลุ่มพลังงาน ร่วงลง 0.9% เนื่องจากราคาน้ำมันปรับตัวลงท่ามกลางความวิตกเกี่ยวกับอุปสงค์ที่อ่อนแอในจีน และแนวโน้มการปรับขึ้นอัตราดอกเบี้ยอีกในสหรัฐ
ขณะที่หุ้นไกรน์เดอร์ (Grindr) แอปหาคู่ของกลุ่มรักร่วมเพศ พุ่งขึ้นราว 214% ในการซื้อขายวันแรก หลังบริษัทเสร็จสิ้นการควบรวมกิจการกับบริษัทแห่งหนึ่งซึ่งซื้อกิจการเพื่อจุดประสงค์พิเศษ
ด้านหุ้นแก๊ป อิงค์ พุ่ง 7.6% หลังเปิดเผยยอดขายและผลกำไรรายไตรมาสที่สูงเกินคาด
ส่วนหุ้นไลฟ์ เนชั่น เอนเทอร์เทนเมนต์ ร่วง 7.8% หลังหนังสือพิมพ์นิวยอร์ก ไทมส์รายงานว่า กระทรวงยุติธรรมสหรัฐกำลังสอบสวนว่า บริษัทไลฟ์ เนชั่น เอนเทอร์เทนเมนต์ ซึ่งเป็นบริษัทแม่ของทิกเก็ตมาสเตอร์ใช้อำนาจในทางที่ผิดในอุตสาหกรรมแสดงดนตรีสดมูลค่าหลายพันล้านดอลลาร์หรือไม่